作者:岑參
標題:送許拾遺恩歸江寧拜親
內容:詔書下青瑣，駟馬還吳洲。束帛仍賜衣，恩波漲滄流。微祿將及親，向家非遠遊。看君五斗米，不謝萬戶侯。適出西掖垣，如到南徐州。歸心望海日，鄉夢登江樓。大江盤金陵，諸山橫石頭。楓樹隱茅屋，橘林系漁舟。種藥疏故畦，釣魚垂舊鉤。對月京口夕，觀濤海門秋。天子憐諫官，論事不可休。早來丹墀下，高駕無淹留。